**ΑΝΑΡΤΗΤΕΑ ΣΤΗ ΔΙΑΥΓΕΙΑ**

**ΑΡΙΘΜ ΠΡΩΤ: 13064**

**Λιβαδειά 7/7 /2020**

**ΑΠΟΣΠΑΣΜΑ**

Από το πρακτικό της αριθμ.2020-12ης Τακτικής Συνεδρίασης

του Δημοτικού Συμβουλίου Λεβαδέων

ΚΕΚΛΕΙΣΜΕΝΩΝ ΤΩΝ ΘΥΡΩΝ

Αριθμός απόφασης  **104**

**ΘΕΜΑ**: **Έγκριση σύναψης και Σχεδίου Σύμβασης Δωρεάς μεταξύ του Τομέα Μεταλλουργίας της Μυτιληναίος Α.Ε πρώην αλουμίνιο της Ελλάδος και του Δήμου Λεβαδέων για την «Αναβάθμιση των αιθουσών και του περιβάλλοντος χώρου του Μουσικού σχολείου (Κοινότητας Αγίου Γεωργίου) Λιβαδειάς» εξουσιοδότηση Δημάρχου Λεβαδέων για την υπογραφή της.**

Στη Λιβαδειά σήμερα την 1η Ιουλίου 2020, ημέρα Τετάρτη και ώρα 19:00 μ.μ στην αίθουσα  συνεδριάσεων – «Παλαιό Δημαρχείο» -Πλ. Εθνικής Αντιστάσεως 1 , συνήλθε σε συνεδρίαση το Δημοτικό Συμβούλιο του Δήμου Λεβαδέων **, η οποία λόγω των κατεπειγόντων μέτρων που έχουν ληφθεί για την αποφυγή της διάδοσης του κορωνοϊού COVID-19 πραγματοποιήθηκε ΚΕΚΛΕΙΣΜΕΝΩΝ ΤΩΝ ΘΥΡΩΝ**  κατ ΄ εφαρμογή : **α)** των διατάξεων τουάρθρου 10 παρ. 1 της από 11/3/2020 Πράξης Νομοθετικού Περιεχομένου (ΦΕΚ 55/Α/11-3-2020) «Κατεπείγοντα μέτρα αντιμετώπισης των αρνητικών συνεπειών της εμφάνισης του κορωνοϊου COVID-19 και της ανάγκης περιορισμού της διάδοσής του», **β)** της με αριθμ. πρωτ. 18318/13-03-2020 (ΑΔΑ: 9ΛΠΧ46ΜΤΛ6-1ΑΕ) εγκυκλίου του Υπουργείου Εσωτερικών «Σύγκληση συλλογικών οργάνων των δήμων των περιφερειών και των εποπτευόμενων νομικών τους προσώπων, κατά το διάστημα λήψης των μέτρων αποφυγής και διάδοσης του κορωνοϊου COVID-19» και **γ)** της παρ.1 της υπ αριθμ. 40/31-03-2020 (ΑΔΑ: 6ΩΠΥ46ΜΤΛ6-50Ψ) εγκυκλίου του Υπουργείου Εσωτερικών «Ενημέρωση για την εφαρμογή του κανονιστικού πλαισίου αντιμετώπισης του κορωνοϊου COVID 19, αναφορικά με την οργάνωση και λειτουργία των δήμων»  **δ)** της παρ. 4 της υπ αριθμ. 163/29-5-2020 (ΑΔΑ: Ψ3ΧΝ46ΜΤΛ6-ΑΨ7) εγκυκλίου του Υπουργείου Εσωτερικών « Ενημέρωση αναφορικά με τη διαδικασία λήψης αποφάσεων των συλλογικών οργάνων των Δήμων» όπου α) δια ζώσης σύγκλιση του δημοτικού συμβουλίου, εφαρμογή έχουν οι εκδοθείσες υγειονομικές διατάξεις και ειδικότερα το άρθρο 12 της κοινής υπουργικής απόφασης αριθ. Δ1α/ ΓΠ. οικ. 30612/16-05-2020 (Β’ 1869) και η παρ. 3 του άρθρου14 της κοινής υπουργικής απόφασης αριθ. Δ1α/Γ.Π.οικ. 32009/23-05-2020 (Β’ 1988) , ενώ και οι συνεδριάσεις εξακολουθούν να πραγματοποιούνται κεκλεισμένων των θυρών  και ύστερα από την από  **12150/26-6-2020**   έγγραφη πρόσκληση του Προέδρου του Δημοτικού Συμβούλου κ. Μητά Αλέξανδρου, η οποία επιδόθηκε ηλεκτρονικά σε κάθε Σύμβουλο και στον κ. Δήμαρχο, σύμφωνα με τις διατάξεις του άρθρου 74 του Ν.4555/2019 << Μεταρρύθμιση του θεσμικού πλαισίου της Τοπικής Αυτοδιοίκησης - Εμβάθυνση της Δημοκρατίας - Ενίσχυση της Συμμετοχής – Βελτίωση της οικονομικής και αναπτυξιακής λειτουργίας των Ο.Τ.Α. [Πρόγραμμα «ΚΛΕΙΣΘΕΝΗΣ Ι»] - >>, (αντικατάσταση του άρθρου  67 του Ν.3852/2010) .

Διαπιστώθηκε κατά την έναρξη της συνεδρίασης ότι υπάρχει νόμιμη απαρτία, επειδή σε σύνολο 33 συμβούλων ήταν παρόντες 28 σύμβουλοι δηλαδή:

**ΠΑΡΟΝΤΕΣ ΑΠΟΝΤΕΣ**

|  |  |  |  |
| --- | --- | --- | --- |
|  | Καλογρηάς Αθανάσιος | 1 | Γερονικολού Λαμπρινή |
|  | Μητάς Αλέξανδρος | 2 | Μπαρμπέρης Νικόλαος |
|  | Τσεσμετζής Εμμανουήλ(Απών από 8-26 ΘΗΔ Πίνακα) | 3 | Πλιακοστάμος Κων/νος |
|  | Δήμου Ιωάννης | 4 | Σπυρόπουλος Δημοσθένης |
|  | Αποστόλου Ιωάννης |  |  |
|  | Σάκκος Μάριος |  |  |
|  | Νταντούμη Ιωάννα |  |  |
|  | Καράβα Χρυσοβαλάντου Βασιλική (Βάλια) |  | Αν και κλήθηκαν νόμιμα |
|  | Μερτζάνης Κων/νος |  |  |
|  | Γιαννακόπουλος Βρασίδας (Απών στα 22-26 ΘΗΔ του Πίνακα) |  |  |
|  | Σαγιάννης Μιχαήλ |  |  |
|  | Πούλου Γιώτα |  |  |
|  | Κυπραίος Χρήστος (Απών στα 22-26 ΘΗΔ του Πίνακα) |  |  |
|  | Γαλανός Κων/νος (Απών στα 22-26 ΘΗΔ του Πίνακα) |  |  |
|  | Τόλιας Δημήτριος |  |  |
|  | Καπλάνης Κων/νος |  |  |
|  | Τζουβάρας Νικόλαος |  |  |
|  | Φορτώσης  Αθανάσιος (Απών στα 22-26 ΘΗΔ του Πίνακα) |  |  |
|  | Καράλης Χρήστος (Απών στα 22-26 ΘΗΔ του Πίνακα) |  |  |
|  | Παπαϊωάννου Λουκάς |  |  |
|  | Κοτσικώνας Επαμεινώνδας (Απών στα 22-26 ΘΗΔ του Πίνακα) |  |  |
|  | Αρκουμάνης Πέτρος |  |  |
|  | Μπράλιος Νικόλαος (προσήλθε στο 9ο ΘΗΔ & Αποχώρησε από 21  -26 ΘΗΔ) |  |  |
|  | Τσιφής Δημήτριος |  |  |
|  | Αλεξίου Λουκάς |  |  |
|  | Καραμάνης Δημήτριος(Απών στο 2-6 &22-26 ΘΗΔ του Πίνακα) |  |  |
|  | Χέβα Αθανασία(Νάνσυ) (Απούσα 22-26 ΘΗΔ του Πίνακα) |  |  |
|  | Τουμαράς Βασίλειος |  |  |
|  | Κατής Χαράλαμπος |  |  |

Στην συνεδρίαση ήταν παρών ο προσκληθείς Δήμαρχος κ. Ταγκαλέγκας Ιωάννης.

Στην συνεδρίαση παρευρέθηκε για την τήρηση των πρακτικών και η υπάλληλος του τμήματος Υποστήριξης Πολιτικών Οργάνων Μπαλάσκα Αγγελική.

Εισηγούμενος το 1Ο θέμα της υπ αριθμ.  **12150/26-6-2020** πρόσκλησης (2ο , στον Πίνακα Θεμάτων Συνεδρίασης), ο κ Πρόεδρος έθεσε υπόψη των μελών του Δημοτικού Συμβουλίου το υπ αριθμ 12077/25-6-2020 έγγραφο του Δημάρχου Λεβαδέων σύμφωνα με το οποίο:

**Νομοθετική Διάταξη**

***«Άρθρο 55 ΝΟΜΟΣ 4557/2018***

*Μετά το άρθρο 3 του ν. 4182/2013 (Α΄ 185) προστίθεται άρθρο 3Α, ως εξής:*

*«****Άρθρο 3Α***

***Ρύθμιση θεμάτων δωρεών προς φορείς δημόσιου τομέα***

*1. Συμβάσεις προμήθειας αγαθών, παροχής υπηρεσιών ή εκτέλεσης έργων, οι οποίες συνάπτονται από φορείς του δημόσιου τομέα, όπως αυτός προσδιορίζεται στην περίπτωση α΄ της παρ. 1 του άρθρου 14 του ν. 4270/2014 (Α΄ 143), για την υλοποίηση αντίστοιχων δωρεών αγαθών ή υπηρεσιών ή έργων από ιδιώτες προς τους δημόσιους αυτούς φορείς, δεν θεωρούνται δημόσιες συμβάσεις και εξαιρούνται της κείμενης νομοθεσίας για την ανάθεση και εκτέλεση δημοσίων συμβάσεων, εφόσον στη σύμβαση δωρεάς που καταρτίζεται μεταξύ του ιδιώτη (εφεξής «Ο δωρητής») και του φορέα του δημοσίου τομέα (εφεξής «Ο δωρεοδόχος»), καθορίζονται τα εξής:*

*α. Το αντικείμενο της δωρεάς, αγαθό, υπηρεσία ή έργο. Σε περίπτωση που η δωρεά περιλαμβάνει αναλώσιμα υλικά ή κόστος συντήρησης θα αναφέρεται ρητά το χρονικό διάστημα για το οποίο ο δωρητής αναλαμβάνει την κάλυψη αυτών των εξόδων.*

*β. Η δαπάνη, η οποία καλύπτεται εξ ολοκλήρου από τον δωρητή.*

*γ. Η διαδικασία της εκ μέρους του δωρεοδόχου υπόδειξης στον δωρητή του οικονομικού φορέα, ο οποίος κρίνεται ο πλέον κατάλληλος για την εκπλήρωση του αντικειμένου της δωρεάς, καθώς και ο χρόνος ολοκλήρωσης της σχετικής διαδικασίας. Προς το σκοπό αυτόν, ο δωρεοδόχος συγκροτεί επιτροπή, στην οποία συμμετέχουν οι αρμόδιοι εκπρόσωποί του, καθώς και εκπρόσωπος ή εμπειρογνώμονας εκ μέρους του δωρητή, εφόσον ο δωρητής το κρίνει απαραίτητο. Έργο της επιτροπής είναι, ενδεικτικά:*

*αα) η σύνταξη τεχνικών προδιαγραφών, ββ) η τυχόν προσθήκη κριτηρίων τεχνικής καταλληλόλητας ή επαγγελματικής ικανότητας ή οικονομικής και χρηματοοικονομικής επάρκειας,*

*γγ) η έρευνα αγοράς και η υποβολή στον δωρητή τουλάχιστον τριών (3) προσφορών,*

*δδ) η υποβολή συγκριτικών στοιχείων τιμών από την Ελλάδα ή το εξωτερικό, εφόσον ζητηθεί από τον δωρητή,*

*εε) η εφαρμογή κανόνων ακεραιότητας,*

*στστ ) η εξέταση των προσφορών με σκοπό την ανάδειξη της πλέον συμφέρουσας και καταλληλότερης για τους σκοπούς της δωρεάς προσφοράς,*

*ζζ) ειδικά για τις περιπτώσεις δωρεών ιατρικού εξοπλισμού, η πρόβλεψη για υποχρέωση του οικονομικού φορέα σε υποβολή προσφοράς, η οποία να καλύπτει τη συντήρηση καθ’ όλη τη διάρκεια του λειτουργικού κύκλου ζωής του εξοπλισμού, όπως αυτός θα ορισθεί από τον δωρεοδόχο και σύμφωνα με τις προδιαγραφές λειτουργίας και τα πρωτόκολλα ελέγχου του κατασκευαστή,*

*ηη) η επανάληψη της διαδικασίας, σε περίπτωση άγονου αποτελέσματος, εφόσον ζητηθεί από τον δωρητή.*

*δ. Η υποχρέωση του δωρητή να εγκρίνει ή να απορρίψει τον επιλεγέντα από την επιτροπή οικονομικό φορέα.*

*ε. Η υποχρέωση του δωρεοδόχου να συνάψει τη σύμβαση με τον οικονομικό φορέα, για λογαριασμό του δωρητή, προς εκπλήρωση του σκοπού της δωρεάς.*

*στ. Η υποχρέωση του δωρεοδόχου να παραλάβει το αντικείμενο της δωρεάς και η διαδικασία παραλαβής και τυχόν θέσης του σε λειτουργία.*

*ζ. Η υποχρέωση του δωρεοδόχου να παραλάβει τα σχετικά τιμολόγια και λοιπά παραστατικά, τα οποία ο οικονομικός φορέας εκδίδει στο όνομα του δωρεοδόχου και η πρόβλεψη ότι επί των τιμολογίων αυτών αναγράφεται ότι θα εξοφληθούν από τον δωρητή, με μνεία της παρούσας διάταξης.*

*η. Η υποχρέωση του δωρεοδόχου να ειδοποιεί τον δωρητή αμελλητί για την τμηματική ή οριστική παραλαβή του έργου, της προμήθειας ή της υπηρεσίας, σύμφωνα με όσα προβλέπονται στη σχετική σύμβαση με τον οικονομικό φορέα και να υποβάλει το ανάλογο αίτημα πληρωμής προς τον δωρητή.*

*θ. Η υποχρέωση του δωρητή, εφόσον πληρούνται τα όσα προβλέπονται στη σύμβαση με τον οικονομικό φορέα, καθώς και στη σύμβαση δωρεάς, να εξοφλήσει το οικονομικό αντάλλαγμα απευθείας προς τον οικονομικό φορέα εντός της προθεσμίας που ορίζεται στη σχετική σύμβαση. Ο οικονομικός φορέας υποχρεούται να εκδώσει εξοφλητική απόδειξη στο όνομα του δωρεοδόχου, η οποία θα αναφέρει ότι η εξόφληση έγινε από τον δωρητή κάνοντας μνεία στην παρούσα διάταξη.*

*2. Για τις συμβάσεις που υπάγονται στο πεδίο εφαρμογής του παρόντος άρθρου, δεν έχουν εφαρμογή οι διατάξεις της κείμενης νομοθεσίας για τις διαδικασίες και τον έλεγχο των δημοσίων δαπανών και λογαριασμών. Έναντι του οικονομικού φορέα δεν θεμελιώνεται οποιαδήποτε ευθύνη του δωρεοδόχου δημόσιου φορέα.*

*3. Κάθε σύμβαση δωρεάς μεταξύ δωρητή και δωρεοδόχου, οι σχετικές συμβάσεις προμήθειας αγαθών ή παροχής υπηρεσιών ή εκτέλεσης έργου που προβλέπονται στην παράγραφο 1, καθώς και η εξόφληση τιμολογίων και αποδείξεων που εκδίδονται αναφορικά με τις συμβάσεις αυτές, απαλλάσσονται από τέλη χαρτοσήμου και φόρο δωρεών.».*

Σύμφωνα με τις ανωτέρω διατάξεις, ο Δήμος Λεβαδέων με το με αρ. πρωτ. 11362/17.6.2020 έγγραφό του υπέβαλλε αίτημα δωρεάς προς το Αλουμίνιο της Ελλάδος για την Αναβάθμιση αιθουσών και του περιβάλλοντος χώρου του Μουσικού Σχολείου ( Τ.Κ. Αγ. Γεωργίου ) Λιβαδειάς και τις παρεμβάσεις που απαιτούνται προκειμένου να καταστεί εφικτή και απρόσκοπτη η συνέχιση λειτουργίας του Μουσικού Σχολείου, όπως αναλύονται στην συνημμένη Τεχνική Εκθεση των Τεχνικών Υπηρεσιών του Δήμου .

Σε απάντηση του ανωτέρω αιτήματός του έλαβε τη υπ. αριθμ. πρωτ.11490/19.6.2020 επιστολή του Αλουμινίου της Ελλάδος , σύμφωνα με την οποία αποδέχεται το αίτημα δωρεάς και θα αναλάβει εξ ολοκλήρου το κόστος υλοποίησης , όπως αυτό αναλύεται στην τεχνική έκθεση των Τεχνικών Υπηρεσιών του Δήμου και με τις αναμενόμενες ως είθισται εκπτώσεις , προκειμένου το μουσικό σχολείο να καταστεί λειτουργικό και να ανταποκριθεί στις σημερινές ανάγκες .

Κατ΄ ακολουθία των ανωτέρω εισηγούμαστε :

Α) Την έγκριση του Σχεδίου Σύμβασης Δωρεάς μεταξύ του Αλουμινίου της Ελλάδος του Τομέα Μεταλλουργίας της Μυτιληναίος Α.Ε , πρώην Αλουμίνιο της Ελλάδος ΑΒΒΕ, και του Δήμου Λεβαδέων για την Αναβάθμιση των αιθουσών και του περιβάλλοντος χώρου του Μουσικού Σχολείου (Τ.Κ. Αγ.Γεωργίου ) Λιβαδειάς **,** όπως παρατίθεται αυτούσιο στην εισήγηση που σας έχει διανεμηθεί.

Β) να εξουσιοδοτήσει τον Δήμαρχο Λεβαδέων για την υπογραφή της εν λόγω Σύμβασης

Στη συνέχεια ο Πρόεδρος ζήτησε από τα μέλη του Δημοτικού Συμβουλίου να τοποθετηθούν σχετικά.

- Λαμβάνοντας το λόγο *ο* επικεφαλής της δημοτικής παράταξης « Λαϊκή Συσπείρωση Λιβαδειάς» δημοτικός σύμβουλος κ. Κοτσικώνας Επαμεινώνδας δήλωσε ότι η παράταξή του διαφωνεί γιατί πρόκειται για ευαίσθητο θέμα αυτό της Παιδείας . Επί της ουσίας τα σχολεία έχουν περάσει στις αρμοδιότητες των Δήμων χωρίς όμως να συνοδεύονται και από τις αναγκαίες πιστώσεις τόσο για τη συντήρηση και λειτουργία τους όσο και για την κατασκευή νέων υποδομών. Η έλλειψη υποδομών είναι τεράστια και δεν μπορεί να καλυφθεί από τις μικροχορηγίες στα πλαίσια της Εταιρικής Ευθύνης από τις επιχειρήσεις που δραστηριοποιούνται στην περιοχή μας. Επιπλέον από ηθικής άποψης αυτό δημιουργεί και κάποιες υποχρεώσεις έναντι των επιχειρηματιών.

Απαντώντας ο κ. δήμαρχος τόνισε ότι είναι μια λύση ανάγκης προκειμένου να γίνει άμεσα η κατασκευή του έργου και να μπορέσουν να στεγαστούν τα παιδιά της τρίτης τάξης του Μουσικού Σχολείου μιας και αν περιμέναμε την ένταξή του σε κάποιο πρόγραμμα αυτό θα δημιουργούσε μεγάλες καθυστερήσεις και προβλήματα στην λειτουργία του σχολείου. Όσον αφορά το θέμα της ηθικής τόνισε ότι σε κάθε περίπτωση καμία έκπτωση δεν είναι διατεθειμένος να κάνει .Τέλος τόνισε ότι η όλη διαδικασία είναι διαφανής και διέπεται από τους όρους της σύμβασης που έχει διανεμηθεί στα μέλη του Δημοτικού Συμβουλίου.

Το Δημοτικό Συμβούλιο μετά διαλογική συζήτηση και αφού έλαβε υπόψη του:

* Την υπ αριθμ. 12077/25-6-2020 εισήγηση της Δ/νσης οικονομικών Υπηρεσιών , η οποία είχε διανεμηθεί και είχε αποσταλεί ηλεκτρονικά στα email όλων των δημοτικών συμβούλων
* Τις διατάξεις της παρ. 1 της υπ αριθμ. 40/31-3-2020 εγκυκλίου του Υπουργείου Εσωτερικών Περιεχομένου (ΦΕΚ 6ΩΠΥ46ΜΤΛ6-50Ψ’): «Ενημέρωση για την εφαρμογή του κανονιστικού πλαισίου αντιμετώπισης του κορωνοϊού COVID-19 , αναφορικά με την οργάνωση και λειτουργία των δήμων».
* Τις διατάξεις της παρ. 1 του άρθρου 10 της από 11-3-2020 Πράξης Νομοθετικού Περιεχομένου (Π.Ν.Π) « Κατεπείγοντα μέτρα αντιμετώπισης των αρνητικών συνεπειών της εμφάνισης του κορωνοϊού COVID-19 και της ανάγκης περιορισμού της διάδοσής του» (ΦΕΚ 55/τ.Α/11-3-2020)
* την με αριθμ. Πρωτ 18318/13-3-2020 (ΑΔΑ:9ΛΠΧ46ΜΤΛ6-1ΑΕ) εγκύκλιο του Υπουργείου Εσωτερικών.
* Τις διατάξεις της παρ. 4 της υπ αριθμ. 163/29-5-2020 (ΑΔΑ: Ψ3ΧΝ46ΜΤΛ6-ΑΨ7) εγκυκλίου του Υπουργείου Εσωτερικών « Ενημέρωση αναφορικά με τη διαδικασία λήψης αποφάσεων των συλλογικών οργάνων των Δήμων» όπου α) δια ζώσης σύγκλιση του δημοτικού συμβουλίου, εφαρμογή έχουν οι εκδοθείσες υγειονομικές διατάξεις και ειδικότερα το άρθρο 12 της κοινής υπουργικής απόφασης αριθ. Δ1α/ ΓΠ. οικ. 30612/16-05-2020 (Β’ 1869) και η παρ. 3 του άρθρου14 της κοινής υπουργικής απόφασης αριθ. Δ1α/Γ.Π.οικ. 32009/23-05-2020 (Β’ 1988) , ενώ και οι συνεδριάσεις εξακολουθούν να πραγματοποιούνται κεκλεισμένων των θυρών
* τις διατάξεις των άρθρων 65,67,238 του Ν.3852/10, όπως τροποποιήθηκαν με το άρθρο 72 και 74 του Ν. 4555/2018 και την παρ. 9 του άρθρου 266 του ν. 3852/2010 όπως ισχύει
* το με αρ. πρωτ. 11362/17.6.2020 έγγραφο της Δ/νσης Τεχνικών Υπηρεσιών του Δήμου με το οποίο υποβλήθηκε αίτημα δωρεάς προς το Αλουμίνιο της Ελλάδος
* την υπ. αριθμ. πρωτ.11490/19.6.2020 απαντητική επιστολή του Αλουμινίου της Ελλάδος
* Το παράρτημα Α- Τεχνική Εκθεση της Δ/νσης Τεχνικών Υπηρεσιών του Δήμου Λεβαδέων που συνοδεύει το Σχέδιο Σύμβασης.
* το Σχέδιο Σύμβασης Δωρεάς μεταξύ του Αλουμινίου της Ελλάδος του Τομέα Μεταλλουργίας της Μυτιληναίος Α.Ε , πρώην Αλουμίνιο της Ελλάδος ΑΒΒΕ, και του Δήμου Λεβαδέων για την Αναβάθμιση των αιθουσών και του περιβάλλοντος χώρου του Μουσικού Σχολείου (Τ.Κ. Αγ.Γεωργίου ) Λιβαδειάς **.**
* τις διατάξεις της περίπτωσης α΄ της παρ. 1 του άρθρου 14 του ν. 4270/2014 (Α΄ 143)
* τις διατάξεις του άρθρου 55 του ν. 4557/2018 (ΦΕΚ 139/Α/30-7-2018).
* Την μεταξύ των μελών του συζήτηση σύμφωνα με τα πρακτικά.

**ΑΠΟΦΑΣΙΖΕΙ ΚΑΤΑ ΠΛΕΙΟΨΗΦΙΑ**

**Α) Εγκρίνει**  τη σύναψη και το Σχέδιο Προγραμματικής Σύμβασης  μεταξύ και του Τομέα Μεταλλουργίας της Μυτιληναίος Α.Ε., πρώην Αλουμίνιο της Ελλάδος ΑΒΒΕ που εδρεύει στην οδό Αρτέμιδος 8 Μαρούσι 15125 –Αθήνα και του Δήμου Λεβαδέων , με αντικείμενο την κατασκευή του έργου «Αναβάθμιση των αιθουσών και του περιβάλλοντος χώρου του Μουσικού Σχολείου ( Κοινότητας. Αγ.Γεωργίου ) Λιβαδειάς», με τους κατωτέρω όρους :

**ΣΧΕΔΙΟ ΠΡΟΓΡΑΜΜΑΤΙΚΗΣ ΣΥΜΒΑΣΗΣ**

Στη Λιβαδειά σήμερα ……………….μεταξύ :

**Αφενός** του Δήμου Λεβαδέων νόμιμα εκπροσωπούμενου για την υπογραφή της παρούσας από τον Δήμαρχο Λεβαδέων κ. Ιωάννη Δ. Ταγκαλέγκα και

**Αφετέρου**  ο τομέας Μεταλλουργίας της Μυτιληναίος Α.Ε., πρώην ΑΛΟΥΜΙΝΙΟ ΤΗΣ ΕΛΛΑΔΟΣ .**,** που εδρεύει στην οδό Αρτέμιδος 8 – Μαρούσι 15125 ΑΘΗΝΑ και εκπροσωπείται νόμιμα για την υπογραφή της παρούσας από τον κ……………………………………..

Από κοινού εφεξής **« τα Μέρη »**

(συμφωνήθηκαν και έγιναν αμοιβαίως αποδεκτά τα αναφερόμενα στα άρθρα της παρούσας)

**Προοίμιο**

Η παρούσα σύμβαση ( εφεξής η **« Σύμβαση »** ) ρυθμίζει το συμβατικό πλαίσιο, τους γενικούς όρους και τις προϋποθέσεις, σύμφωνα με τις οποίες ο τομέας Μεταλλουργίας της Μυτιληναίος Α.Ε., πρώην ΑΛΟΥΜΙΝΙΟ ΤΗΣ ΕΛΛΑΔΟΣ , θα προβεί στην υλοποίηση δωρεάς της εκτέλεσης του έργου της αναβάθμισης των αιθουσών και του περιβάλλοντος χώρου του Μουσικού Σχολείου (Τ.Κ. Αγ. Γεωργίου) Λιβαδειάς.

**Άρθρο 1 – Ορισμοί**

Οι ακόλουθοι όροι που χρησιμοποιούνται στη Σύμβαση έχουν την έννοια που τίθεται παραπλεύρως τους :

**«Δωρεά»** είναι η υλοποίηση και η παράδοση του έργου της αναβάθμισης των αιθουσών και του περιβάλλοντος χώρου του Μουσικού Σχολείου (Τ.Κ. Αγ. Γεωργίου ) Λιβαδειάς, στο Δήμο Λεβαδέων προς όφελος του κάθε παιδιού που θα φοιτήσει σε αυτό, με αποκλειστική δαπάνη του «Δωρητή» χωρίς την καταβολή οποιουδήποτε χρηματικού ανταλλάγματος του «Δωρεοδόχου».

**«Δωρεοδόχος»** είναι ο αποδέκτης της παρούσας Δωρεάς, ήτοι ο Δήμος Λεβαδέων.

**«Δωρητής»**  είναι ο τομέας Μεταλλουργίας της Μυτιληναίος Α.Ε., πρώην ΑΛΟΥΜΙΝΙΟ ΤΗΣ ΕΛΛΑΔΟΣ .

**«Επιτροπή του έργου της Δωρεάς»** είναι η Επιτροπή όπως ορίζεται στο άρθρο 5 της Σύμβασης.

**«Επιτροπή Παρακολούθησης και Παραλαβής του έργου της Δωρεάς**» είναι η Επιτροπή όπως ορίζεται στο άρθρο 6 της Σύμβασης.

**«Προϋπολογισμός του έργου της Δωρεάς»** είναιο προϋπολογισμός του έργου που περιγράφεται στο Παράρτημα Α - Τεχνική Περιγραφή - της παρούσας.

**«Διάρκεια Υλοποίησης του έργου της Δωρεάς »** είναιτο χρονικό διάστημα κατά το οποίο θα υλοποιηθεί το Έργο σε εκπλήρωση των όρων της Σύμβασης.

**«Σύμβαση»** είναι η παρούσα σύμβαση Δωρεάς με όλους τους όρους και τα άρθρα αυτής και το επισυναπτόμενο σε αυτήν Παράρτημα.

**Άρθρο 2 – Ισχύς - Αντικείμενο και σκοπός της Σύμβασης**

**2.1**. Στο πλαίσιο της Εταιρικής Κοινωνικής Ευθύνης, της στήριξης υποδομών και δράσεων για την κοινωνική, πολιτιστική, εκπαιδευτική, αθλητική ζωή της τοπικής κοινωνίας, ο «Δωρητής» προτίθεται, σύμφωνα με τα οριζόμενα στην Σύμβαση, να υλοποιήσει το έργο της αναβάθμισης των αιθουσών και του περιβάλλοντος χώρου του Μουσικού Σχολείου (Τ.Κ. Αγ. Γεωργίου) Λιβαδειάς, έτσι ώστε το Μουσικό Σχολείο να καταστεί λειτουργικό και να μπορεί να ανταποκριθεί στις σημερινές ανάγκες, προς όφελος κάθε παιδιού που θα φοιτήσει σε αυτό.

**2.2.** Η ισχύς της Σύμβασης άρχεται με την υπογραφή της από τα δύο Μέρη. Από την ισχύ της Σύμβασης καταργείται και δεν εφαρμόζεται κάθε αντίθετη προς τους όρους της γενική ή ειδική διάταξη νόμου ή σύμβασης.

**2.3.** Το αντικείμενο της Δωρεάς προϋπολογίζεται στο ποσό των είκοσι ενός χιλιάδων τριακοσίων είκοσι οκτώ (21.328,00) ευρώ (συμπεριλαμβανομένου του Φ.Π.Α), όπως αναφέρεται και εξειδικεύεται στο Παράρτημα Α - Τεχνική Περιγραφή - της παρούσας.

Το κόστος έχει προϋπολογισθεί από την Διεύθυνση Τεχνικών Υπηρεσιών του Δήμου Λεβαδέων και καλύπτεται αποκλειστικά από τον «Δωρητή» χωρίς ουδεμία συμμετοχή του «Δωρεοδόχου», ήτοι του Δήμου Λεβαδέων. Απόκλιση από το ποσό αυτό εξαρτάται από την απόλυτη και μονομερή κρίση του Δωρητή. Αν για την υλοποίηση του έργου απαιτηθεί υπέρβαση του προϋπολογισμού, όπως αυτός θα οριστικοποιηθεί από την Επιτροπή του έργου του άρθρου 5 κατωτέρω, εξ αιτίας γεγονότων που ανήκουν στην σφαίρα επιρροής του Δήμου Λεβαδέων, η σχετική πρόσθετη δαπάνη θα καλυφθεί από τον Δήμο Λεβαδέων.

**Άρθρο 3 - Υλοποίηση του έργου της Δωρεάς**

**3.1** Η υλοποίηση του έργου της Δωρεάς θα πραγματοποιηθεί με αποκλειστική δαπάνη του Δωρητή χωρίς την καταβολή οποιουδήποτε χρηματικού ανταλλάγματος εκ μέρους του Δωρεοδόχου.

**3.2** Οι όροι υλοποίησης του έργου προσδιορίζονται στα άρθρα της παρούσας.

**3.3** Το έργο της Δωρεάς θα υλοποιηθεί με διαδικασίες που δεν εμπίπτουν στην κείμενη νομοθεσία περί ανάθεσης εκτέλεσης δημοσίων συμβάσεων (άρθρο 55 του Ν. 4555/2018 [ Πρόγραμμα Κλεισθένης ] (Α΄ 139).

**3.4 .** Ο Δωρητής ως αποκλειστικός χρηματοδότης, θα επιλέξει κατά την κρίση του, με τη σύμφωνη γνώμη της Επιτροπής του έργου της Δωρεάς του άρθρου 5 κατωτέρω, τον οικονομικό φορέα – ανάδοχο του έργου της Δωρεάς.

**3.5.** Ο Δωρεοδόχος στη συνέχεια θα συνάψει τη σύμβαση με τον οικονομικό φορέα – ανάδοχο του έργου - για λογαριασμό του Δωρητή, προς εκπλήρωση του σκοπού της Δωρεάς.

**Άρθρο 4 – Διάρκεια Υλοποίησης**

4.1.Η διάρκεια υλοποίησης του έργου της Δωρεάς ορίζεται σε δύο (2) μήνες από την υπογραφή της παρούσας από τα δύο Μέρη και το αργότερο έως 31-8-2020 (εφεξής «**Διάρκεια υλοποίησης του έργου της Δωρεάς»).**

4.2. Σε περίπτωση κατά την οποία η υπέρβαση της ανωτέρω προθεσμίας οφείλεται σε ανωτέρω βία, αντίστοιχη προθεσμία παρατείνεται για χρόνο ίσο με το χρόνο που διήρκεσε ο λόγος που προκάλεσε την αντίστοιχη καθυστέρηση υλοποίησης του έργου. Τα Μέρη δύνανται να συμφωνήσουν παράταση των προθεσμιών που προβλέπονται στη παρούσα Σύμβαση.

**Άρθρο 5 – Επιτροπή του έργου της Δωρεάς**

Για τα ζητήματα που άπτονται της διαδικασίας της εκ μέρους του Δωρεοδόχου υπόδειξης στον Δωρητή του οικονομικού φορέα, ο οποίος κρίνεται κατάλληλος για την εκπλήρωση του αντικειμένου της Δωρεάς, καθώς και για τα ζητήματα που άπτονται της παρακολούθησης της προόδου του Έργου (συμπεριλαμβανομένων των όσων αναφέρονται ανωτέρω στο άρθρο 3.3) θα συγκροτηθεί 3μελής Επιτροπή (εφεξής **«Επιτροπή έργου της Δωρεάς»)**.

Η Επιτροπή συγκροτείται από το Δήμο Λεβαδέων με απόφαση Δημάρχου Λεβαδέων και αποτελείται από: 1)τον Διευθυντή Τεχνικών Υπηρεσιών του Δήμου Λεβαδέων, 2)τον Αντιδήμαρχο Οικονομικών και Διοικητικών Υπηρεσιών και 3) από εκπρόσωπο ή εμπειρογνώμονα που υποδεικνύεται από τον Δωρητή.

Έργο της Επιτροπής είναι:

α) η σύνταξη τεχνικών προδιαγραφών

β) η τυχόν προσθήκη κριτηρίων τεχνικής καταλληλότητας ή επαγγελματικής ικανότητας ή οικονομικής και χρηματοοικονομικής επάρκειας

γ) η έρευνα αγοράς και η υποβολή στον δωρητή τουλάχιστον τριών (3) προσφορών

δ) η υποβολή συγκριτικών στοιχείων τιμών από την Ελλάδα ή το εξωτερικό, εφόσον ζητηθεί από τον Δωρητή

ε) η εφαρμογή κανόνων ακεραιότητας

στ**)** η εξέταση των προσφορών με σκοπό την ανάδειξη της πλέον συμφέρουσας και καταλληλότερης για τους σκοπούς της Δωρεάς προσφοράς

η) η επανάληψη της διαδικασίας, σε περίπτωση άγονου αποτελέσματος εφόσον ζητηθεί από τον Δωρητή.

Η Επιτροπή εκλέγει μεταξύ των μελών της τον Πρόεδρο αυτής. Η συνεδρίαση της Επιτροπής μπορεί να διεξαχθεί με τηλεδιάσκεψη ως προς ορισμένα ή ως προς όλα τα μέλη. Η κατάρτιση και υπογραφή πρακτικού από όλα τα μέλη της Επιτροπής ισοδυναμεί με απόφαση αυτής, ακόμα και αν δεν έχει προηγηθεί συνεδρίαση. Η ρύθμιση αυτή ισχύει και αν όλα τα μέλη συμφωνούν να αποτυπωθεί πλειοψηφική απόφασή τους σε πρακτικό χωρίς συνεδρίαση, το οποίο υπογράφεται από όλους. Οι αποφάσεις της Επιτροπής θα λαμβάνονται με απλή πλειοψηφία.

**Άρθρο 6- Πιστοποίηση Ολοκλήρωσης του έργου της Δωρεάς - Παραλαβή**

**6.1.** Για την παρακολούθηση, επίβλεψη του έργου της Δωρεάς, την πιστοποίηση ολοκλήρωσης των εργασιών και την παραλαβή του αντικειμένου της Δωρεάς θα συγκροτηθεί από τον Δωρεοδόχο τριμελής Επιτροπή (εφεξής «**Επιτροπή Παρακολούθησης και Παραλαβής του έργου της Δωρεάς»**).

Η Επιτροπή Παρακολούθησης και Παραλαβής του έργου της Δωρεάς συγκροτείται από τον Δωρεοδόχο, με απόφαση Δημάρχου Λεβαδέων και αποτελείται από τρείς (3) τεχνικούς υπαλλήλους της Διεύθυνσης Τεχνικών Υπηρεσιών του Δήμου Λεβαδέων.

**6.2.** Μετά την περάτωση των εργασιών, εντός προθεσμίας πέντε (5) εργάσιμων ημερών, η ως άνω Επιτροπήθα προβεί εγγράφως στην πιστοποίηση ολοκλήρωσης του έργου και στην οριστική παραλαβή του αντικειμένου της Δωρεάς, σύμφωνα με όσα θα προβλέπονται στην σχετική σύμβαση με τον οικονομικό φορέα , συντάσσοντας πρωτόκολλο οριστικής παραλαβής και αναλαμβάνοντας την υποχρέωση να ενημερώσει άμεσα και εγγράφως τον Δωρητή.

**6.3**. Με την παραλαβή του έργου της Δωρεάς, όπως αυτό περιγράφεται στο Παράρτημα Α της παρούσας, ο Δήμος Λεβαδέων θα υπεισέλθει ως απόλυτος κύριος, νομέας και κάτοχος του έργου της Δωρεάς .

**Άρθρο 7 - Υποχρεώσεις Δωρεοδόχου – Δωρητή**

**7.1**.Ο Δήμος Λεβαδέων αναλαμβάνει την υποχρέωση να παραλάβει τα σχετικά τιμολόγια και λοιπά παραστατικά, τα οποία ο οικονομικός φορέας (ο ανάδοχος του έργου της Δωρεάς) θα εκδώσει στο όνομα του Δήμου Λεβαδέων . Επί αυτών των τιμολογίων θα γίνεται μνεία ότι θα εξοφληθούν από τον Δωρητή , σύμφωνα με τις διατάξεις του άρθρου 55 του ν. 4557/2018 (ΦΕΚ 139/Α/30-7-2018).

**7.2**. Ο Δήμος Λεβαδέων αναλαμβάνει την υποχρέωση μετά την πιστοποίηση ολοκλήρωσης του έργου της Δωρεάς και την οριστική παραλαβή του, σύμφωνα με όσα ορίζονται στην επιμέρους σύμβαση με τον οικονομικό φορέα, να υποβάλλει το ανάλογο αίτημα πληρωμής προς τον δωρητή, το οποίο θα συνοδεύεται από το σχετικό τιμολόγιο του οικονομικού φορέα, την πιστοποίηση ολοκλήρωσης του έργου της Δωρεάς και πρωτόκολλο παραλαβής του έργου της Δωρεάς.

**7.3.** Ο Δωρητής αναλαμβάνει την υποχρέωση, εφόσον πληρούνται τα όσα προβλέπονται στη σύμβαση με τον οικονομικό φορέα και τη Σύμβαση Δωρεάς, να εξοφλήσει το οικονομικό αντάλλαγμα απευθείας στον οικονομικό φορέα, εντός της προθεσμίας που ορίζεται στη σχετική σύμβαση. Ο οικονομικός φορέας μετά την εξόφληση του οικονομικού αντικειμένου της σύμβασης που έχει συνάψει με τον Δήμο Λεβαδέων, υποχρεούται να εκδώσει εξοφλητική απόδειξη στο όνομα του Δήμου Λεβαδέων, επί της οποίας θα αναγράφεται ότι η εξόφληση έγινε από τον Δωρητή με μνεία των διατάξεων του άρθρου 55 του ν. 4557/2018 (ΦΕΚ 139/Α/30-7-2018).

**Άρθρο 8 – Οικονομικές / Φορολογικές ρυθμίσεις**

8.1.Για την παρούσα Σύμβαση Δωρεάς, η οποία υπάγεται στο πεδίο εφαρμογής του άρθρου 55 του ν. 4557/2018 (ΦΕΚ 139/Α/30-7-2018), δεν έχουν εφαρμογή οι διατάξεις της κείμενης νομοθεσίας για τις διαδικασίες και τον έλεγχο των δημόσιων δαπανών και λογαριασμών. Έναντι του οικονομικού φορέα δεν θεμελιώνεται οποιαδήποτε ευθύνη του Δωρεοδόχου (Δήμου Λεβαδέων).

8.2. Η παρούσα Σύμβαση Δωρεάς, η σύμβαση εκτέλεσης του έργου για την υλοποίηση της Δωρεάς, καθώς και η εξόφληση τιμολογίων και αποδείξεων που εκδίδονται αναφορικά με τις συμβάσεις αυτές απαλλάσσονται από τέλη χαρτοσήμου και φόρο δωρεών.

**Άρθρο 9 – Λύση της Σύμβασης**

**9.1**. Η Σύμβαση λύεται: α) είτε με την ολοκλήρωση του έργου της Δωρεάς, β) είτε με την κοινοποίηση της καταγγελίας της, εφόσον συντρέχουν οι προϋποθέσεις του άρθρου 9.2.

**9.2.** Με την επιφύλαξη ειδικότερων ρυθμίσεων της παρούσας, η παραβίαση από οιοδήποτε Μέρος, όρου της Σύμβασης που όλοι συνομολογούνται ως ουσιώδεις, δίδει το δικαίωμα στον αντισυμβαλλόμενο να καταγγείλει τη Σύμβαση, εφόσον η συγκεκριμένη παραβίαση δεν θεραπευθεί εντός προθεσμίας πέντε (5) εργάσιμων ημερών από την αποδεδειγμένη κατά το άρθρο 10 της Σύμβασης, γνωστοποίηση του αντισυμβαλλόμενου προς το άλλο Μέρος ότι η συγκεκριμένη παραβίαση έλαβε χώρα. Στην περίπτωση που η Σύμβαση καταγγελθεί από το Δήμο Λεβαδέων , λόγω υπαιτιότητας του Δωρητή, το έργο της Δωρεάς παραδίδεται στο στάδιο των εργασιών που έχουν εκτελεστεί έως εκείνο το χρονικό σημείο. Σε περίπτωση που η Σύμβαση καταγγελθεί από οποιοδήποτε Μέρος για οποιοδήποτε άλλο λόγο, εκτός υπαιτιότητας του Δωρητή, το έργο της Δωρεάς παραδίδεται στο στάδιο των εργασιών που έχουν εκτελεστεί έως εκείνο το χρονικό σημείο και ο Δήμος Λεβαδέων ουδεμία αξίωση ή απαίτηση θα έχει έναντι του Δωρητή.

**9.3.** Περαιτέρω, η σύμβαση λύεται από τον Δωρητή στις ακόλουθες περιπτώσεις: α) αν καταστεί αδύνατη ή εξόχως δυσχερής η εκτέλεσή της λόγω γεγονότος ανωτέρας βίας ή για λόγους αναγόμενους σε υπαιτιότητα του Δήμου Λεβαδέων, ή β) αν απαιτηθεί από τον Δωρητή η καταβολή οποιοδήποτε φόρου ή τέλους σε αντίθεση με τα οριζόμενα στο άρθρο 8 της Σύμβασης.

**9.4.** Στιςανωτέρω περιπτώσεις ο Δωρητής δικαιούται να λύσει τη Σύμβαση με μονομερή δήλωσή του προς τον Δήμο Λεβαδέων, η οποία θα αναφέρει τους λόγους λύσης. Η λύση της Σύμβασης επέρχεται αν μέσα σε προθεσμία πέντε (5) εργάσιμων ημερών από την αποδεδειγμένη κατά το άρθρο 10 της Σύμβασης, γνωστοποίηση της ανωτέρω δήλωσης, ο Δήμος δεν προβεί στις κατάλληλες ενέργειες θεραπείας των συγκεκριμένων πράξεων ή παραλείψεων.

**9.5**.Τροποποίηση των όρων της Σύμβασης είναι δυνατή, εφόσον καταρτίζεται εγγράφως μεταξύ των Μερών και υπογράφεται νόμιμα από τους εκπροσώπους τους.

**Άρθρο 10 – Κοινοποιήσεις – Αντίκλητος**

Κάθε γνωστοποίηση μεταξύ των Μερών σε σχέση προς την Σύμβαση είναι ισχυρή και παράγει έννομες συνέπειες μόνο εφόσον γίνεται επί αποδείξει ή αποστέλλεται με συστημένη επί αποδείξει επιστολή και απευθύνεται:

α) Για γνωστοποιήσεις προς τον Δήμο Λεβαδέων, προς τον Δήμαρχο Λεβαδέων κ. Ιωάννη Δ. Ταγκαλέγκα.

β) Για γνωστοποιήσεις προς τον Δωρητή, στον ορισθέντα αντίκλητο αυτού ………………….

**Άρθρο 11- Εφαρμοστέο Δίκαιο – Επίλυση Διαφορών**

11.1. Η Σύμβαση διέπεται από το ελληνικό δίκαιο.

11.2. Κάθε διαφορά μεταξύ των Μερών που απορρέει από την παρούσα Σύμβαση (περιλαμβανομένων διαφορών επί της εγκυρότητας, της ύπαρξης και της λύσης της Σύμβασης) και δεν μπορεί να διευθετηθεί φιλικά εντός δέκα (10) εργάσιμων ημερών από την ημέρα κατά την οποία το ένα από τα Μέρη υποβάλλει σχετικό αίτημα στο άλλο, θα επιλύεται αποκλειστικά και οριστικά από τα αρμόδια δικαστήρια της Λιβαδειάς.

Σε πίστωση των ανωτέρω συντάχθηκε η Σύμβαση, η οποία βεβαιώθηκε και υπογράφηκε σε τρία (3) πρωτότυπα, ως ακολούθως:

Για τον Δήμο Λεβαδέων Για τον Τομέα Μεταλλουργίας της

Ο Δήμαρχος Λεβαδέων της Μυτιληναίος Α.Ε πρώην Αλουμίνιο της Ελλάδος ΑΒΒΕ

Ιωάννης Δ. Ταγκαλέγκας ……………………………….

**Β) Εξουσιοδοτεί** τον Δήμαρχο Λεβαδέων για την υπογραφή της εν λόγω σύμβασης.

Κατά ψήφισαν οι δημοτικοί σύμβουλοι κ.κ 1) Κοτσικώνας Επαμεινώνδας 2) Αρκουμάνης Πέτρος,3) Τσιφής Δημήτριος και 4) Αλεξίου Λουκάς .

**Η απόφαση πήρε τον αριθμό 104/2020**

**Ο Πρόεδρος του Δ.Σ.**

**Μητάς Αλέξανδρος**

|  |  |
| --- | --- |
| **ΤΑ ΜΕΛΗ** |  |
| Καλογρηάς Αθανάσιος | ΠΙΣΤΟ ΑΠΟΣΠΑΣΜΑ |
| Τσεσμετζής Εμμανουήλ | Λιβαδειά αυθημερόν |
| Δήμου Ιωάννης | Ο Δήμαρχος Λεβαδέων |
| Αποστόλου Ιωάννης |  |
| Σάκκος Μάριος |  |
| Νταντούμη Ιωάννα | ΙΩΑΝΝΗΣ .Δ. ΤΑΓΚΑΛΕΓΚΑΣ |
| Καράβα Χρυσοβαλάντου Βασιλική (Βάλια) |  |
| Μερτζάνης Κων/νος |  |
| Γιαννακόπουλος Βρασίδας |  |
| Σαγιάννης Μιχαήλ |  |
| Πούλου Γιώτα |  |
| Κυπραίος Χρήστος |  |
| Γαλανός Κων/νος |  |
| Τόλιας Δημήτριος |  |
| Καπλάνης Κων/νος |  |
| Τζουβάρας Νικόλαος |  |
| Φορτώσης  Αθανάσιος |  |
| Καράλης Χρήστος |  |
| Παπαϊωάννου Λουκάς |  |
| Κοτσικώνας Επαμεινώνδας |  |
| Αρκουμάνης Πέτρος |  |
| Τσιφής Δημήτριος |  |
| Αλεξίου Λουκάς |  |
| Χέβα Αθανασία(Νάνσυ) |  |
| Τουμαράς Βασίλειος |  |
| Κατής Χαράλαμπος |  |